ΓΡΑΠΤΗ ΕΡΩΤΗΣΗ E-3860/98

υποβολή: Konstantinos Hatzidakis (PPE) προς την Επιτροπή

(4 Ιανουαρίου 1999)

Θέμα: Ανέγερση νοσοκομείου σε δασική και αρχαιολογική περιοχή στο Δήμο Βάρης

Με απόφαση των Υπουργών Περιβάλλοντος και Υγείας της Ελλάδας δόθηκε άδεια για την ανέγερση μεγάλης ιατρικής ερευνητικής μονάδας έκτασης 5.010 τετραγωνικών μέτρων στο Δήμο Βάρης στην Αττική που θα στεγάσει το Κεντρικό Εργαστήριο Δημόσιας Υγείας (ΚΕΔΥ)), το Εθνικό Κέντρο Έρευνών (ΕΚΕΥ) καθώς και το Ινστιτούτο Έρευνας και Ελέγχου Ποιότητας Υπηρεσιών Υγείας (ΕΕΠΥΥ). Πρόκειται σαφώς για μονάδα Χημικής και Βιολογικής Έρευνας με επικίνδυνα τοξικά και χημικά απόβλητα. Η μονάδα που σημειωτέον χρηματοδοτείται από την Ευρωπαϊκή Ένωση πρόκειται να ανεγερθεί σε δασική και αρχαιολογική περιοχή. Μάλιστα ήδη μέσα σε μία νύχτα ισοπεδώθηκαν 8 στρέμματα δάσους. Η κατασκευή του έργου αυτού έχει προκαλέσει την έντονη αντίδραση των κατοίκων και των αρχών τοπικής αυτοδιοίκησης της περιοχής, ενώ η αρμόδια υπηρεσία αρχαιοτήτων του Υπουργείου Πολιτισμού αντίκειται στην ανέγερση της μονάδας, εάν δεν τηρηθούν οι απαιτούμενες ανασκαφικές έρευνες για να διαπιστωθεί εάν μπορούν ή όχι να προχωρήσουν οι εργασίες κατασκευής χωρίς κινδύνους για τις σημαντικές αρχαιότητες της περιοχής.

Με δεδομένα όλα αυτά θα μπορούσε να με πληροφορήσει η Επιτροπή:

1. εάν είναι σε γνώση της αυτή η κατάσταση, εάν έχουν τηρηθεί όλες οι προβλεπόμενες διατάξεις και διαδικασίες και εάν οι ελληνικές αρχές έχουν προσκομίσει στην Επιτροπή όλα τα απαραίτητα δικαιολογητικά για να δοθεί από την τελευταία η έγκρισή της για τη χρηματοδότηση ανέγερσης αυτής της μονάδας;

2. εάν, ιδίως, έχει διενεργηθεί Μελέτη Περιβαλλοντικών Επιπτώσεων όπως απαιτείται από την Οδηγία 85/337/ΕΟΚ και εάν υπάρχουν μελέτες που να πιστοποιούν ότι δεν συντρέχει κανένας κίνδυνος για τον περιβάλλοντα αρχαιολογικό χώρο;

3. σε τι ενέργειες προτίθεται να προβεί η Επιτροπή μετά τη γνωστοποίηση αυτών των καταγγελιών για να διαπιστώσει το βάσιμό τους καθώς και εάν έχουν τηρηθεί από τις ελληνικές αρχές όλες οι απαιτούμενες διατάξεις και διαδικασίες;

4. σε περίπτωση που διαπιστωθεί το βάσιμο των καταγγελιών των κατοίκων της περιοχής τι δυνατότητες υπάρχουν για την αποκατάσταση των ήδη προκληθεισών καταστροφών, ιδίως στον περιβάλλοντα δασικό χώρο.

Απάντηση της κας Wulf-Mathies εξ ονόματος της Επιτροπής

(16 Φεβρουαρίου 1999)

Το υπόψη έργο συγχρηματοδοτείται από το επιχειρησιακό πρόγραμμα "Υγεία - πρόνοια" του σημερινού κοινοτικού πλαισίου στήριξης για την Ελλάδα. Η επιτροπή παρακολούθησης του προγράμματος απεδέχθη την ανωτέρω συγχρηματοδότηση, αφού έλαβε τις αναγκαίες πληροφορίες και έγγραφα που προβλέπονται από τις ισχύουσες διαδικασίες.

Σύμφωνα με τις ληφθείσες πληροφορίες από τις εθνικές αρχές, το υπόψη εργαστήριο δεν θα παράγει τοξικά ή επικίνδυνα απόβλητα. Κατά συνέπεια, δεν έχει εφαρμογή στο εν λόγω έργο η οδηγία 85/337/ΕΟΚ του Συμβουλίου της 27ης Ιουνίου 1985 σχετικά με την εκτίμηση των επιπτώσεων που έχουν ορισμένα δημόσια και ιδιωτικά έργα στο περιβάλλον(1).

Οι ελληνικές αρχές γνωστοποίησαν εξάλλου ότι έχουν εκδοθεί οι πάσης φύσεως άδειες και εγκρίσεις που προβλέπονται από τις διατάξεις εθνικού δικαίου σε θέματα διατήρησης αρχαιολογικών χώρων και τόπων δασικού ή άλλου ενδιαφέροντος.

(1) ΕΕ L 175 της 5.7.1985.